Oikeusministeriö

PL 25
00023 VALTIONEUVOSTO	

Oikeusministeriön lausuntopyyntö 22.6.2005 OM 24/41/2004, OM 38/41/2002

OIKEUDENKÄYNNIN JULKISUUS
Lausuntonaan oikeudenkäytön julkisuutta hallintotuomioistuimissa koskevan työryhmän mietinnöstä (OM 2005:6) kutsunta-asiain keskuslautakunta esittää kunnioittaen seuraavaa.

Asevelvollisuuslain 8 luvun mukaan pääesikunnan, sotilasläänin esikunnan tai kutsuntalautakunnan asevelvollisuusasiassa antamaan päätökseen haetaan muutosta kutsunta-asiain keskuslautakuntaan tehtävällä valituksella. Valitusasian käsittelyssä keskuslautakunnassa noudatetaan hallintolainkäyttölakia. Keskuslautakunnan päätös on lopullinen.

Kutsunta-asiain keskuslautakunnan lainkäytöltä edellytetään erityistä joutuisuutta. Asiat ratkaistaan yleensä kuukauden sisällä niiden vireille tulosta. Tavanomaisia ovat myös 1-2 viikon käsittelyajat. Viime vuosina keskuslautakunta on antanut keskimäärin 250 päätöstä vuodessa. Asianosaiset eivät ole tähän mennessä paria poikkeusta lukuun ottamatta pyytäneet järjestettäväksi suullista käsittelyä eikä sellaista ole toistaiseksi pidetty aiheellisena viran puolestakaan järjestää. Kaikki asioihin liittyvä kirjallinen aineisto on voitu antaa ja on annettu asianosaisille tiedoksi.

Vaikka oikeudenkäynnin julkisuuteen liittyvät oikeudelliset kysymykset eivät ole korostuneet kutsunta-asiain keskuslautakunnan lainkäytössä, keskuslautakunta katsoo, että sen aseman ja tehtävien kannalta olisi selkeintä, kun oikeudenkäynnin julkisuudesta hallintotuomioistuimissa annettavassa laissa (mietinnön lakiehdotuksen 2 §:n 2 momentti) säädettäisiin lakia sovellettavaksi myös sellaisessa hallintolainkäyttöviranomaisessa, jollainen keskuslautakunta on.

Mietinnön ja siihen liittyvän lakiehdotuksen sisällön osalta kutsunta-asiain keskuslautakunnalla ei ole aihetta lausua kuten ei myöskään oikeudenkäytön julkisuutta yleisissä tuomioistuimissa koskevan työryhmän muistiosta (OM 2005:7).

		Puheenjohtaja	Ahti Rihto

		Sihteeri		Ilkka Ojala

	

TIEDOKSI	Puolustusministeriö / Hallintopoliittinen osasto